b'\n_START_ARTICLE_\nVanilija\n_START_SECTION_\nOpis i porijeklo vanilije\n_START_PARAGRAPH_\nZemlja iz koje potje\xc4\x8de je Meksiko, a presadili su je prije nekoliko stolje\xc4\x87a na Madagaskar i susjedne otoke (Bourbon - burbon) te na Tahiti. Beru se nedozreli plodovi (jer se zreli plodovi raspucaju), su\xc5\xa1e se na suncu ili ispiru u vru\xc4\x87oj vodi. Zatim se zamataju u vunene gunjeve, tako zapo\xc4\x8dinje vrenje i mahune postaju tamnosme\xc4\x91e. Tijekom vrenja na povr\xc5\xa1ini mahuna razvijaju se vrlo sitni bijeli kristali\xc4\x87i, tzv. vanilin. Vanilija ima intenzivan i ugodan miris. Najbolje su sorte vanilije iz Meksika. Europsko tr\xc5\xbei\xc5\xa1te uvozi vaniliju s otoka Indijskog oceana, a najfinija roba nosi oznaku burbonska vanilija. Duljina mahune je od 10 do 22 cm. Kakvo\xc4\x87a mahune odre\xc4\x91uje se po tome \xc5\xa1to je mahuna du\xc5\xbea i elasti\xc4\x8dnija, povr\xc5\xa1ina sjajnija i tamnija s vi\xc5\xa1e vanilina, kakvo\xc4\x87a je bolja. Vanilin brzo hlapi, pa se kod dobre robe svaka mahuna pakira u staklenu ili plasti\xc4\x8dnu cjev\xc4\x8dicu s dobrim zatvara\xc4\x8dem.\n_START_SECTION_\nUpotreba vanilije\n_START_PARAGRAPH_\nVanilija se smatra najfinijom mirodijom u slasti\xc4\x8darstvu. Mnogo se tro\xc5\xa1i u proizvodnji kola\xc4\x8da, nekih vrsta peciva, \xc4\x8dokolade pa i u proizvodnji likera.'